Mae galw mawr am nodau disglair a phersonoliaeth ddengar y tenor Cymraeg, Trystan Llŷr Griffiths. Yn ogystal â'i boblogrwydd ar lwyfan cyngerdd mae hefyd yn gwneud ei farc ar y llwyfan operatig rhyngwladol, ac wedi gweithio gydag Opéra National de Lorraine, Opera Zürich, Scottish Opera, Opera North a Chwmni Opera Cenedlaethol Cymru.
Dechreuodd Trystan ei astudiaethau gradd ym Mhrifysgol Cymru, Y Drindod Dewi Sant yng Nghaerfyrddin mewn Theatr, Cerddoriaeth a'r Cyfryngau. Yn ddiweddarach cwblhaodd radd M.A. Lleisiol yn y Royal Academy of Music yn Llundain a chwrs ôl-radd mewn Perfformiad Opera yng Ngholeg Brenhinol Cerdd a Drama Cymru yng Nghaerdydd, lle cafodd ei ddysgu gan Adrian Thompson ac Ingrid Surgenor. Cwblhaodd ei hyfforddiant yn y National Opera Studio yn Llundain, dan gefnogaeth ariannol hael Opera Cenedlaethol Cymru. Yn 2015 derbyniodd ysgoloriaeth i fynychu preswylfa Mozart gyda'r Festival d'Aix en Provence ac ymunodd â Stiwdio Opera Ryngwladol Zürich ar gyfer tymor 2016/17.
Gwnaeth ei début operatig proffesiynol yn 2015 fel Ferrando yng nghynhyrchiad teithiol Scottish Opera o Cosi fan tutte. Tray n Zürich, perfformiodd Beppe yn I Pagliacci; Lehrer yn Lady Macbeth von Mzensk; Servo d'Amelia yn Un Ballo in Maschera; 1st Brabantischer Edler in Lohengrin ar gyfer Zürich Opera a Gonzalve yn L'heure espagnole a La Théière yn L'enfant et les sortilèges gyda'r Stiwdio Opera Ryngwladol yn Theater Winterthur, Zürich.
Yn dilyn hyn, gwnaeth ei début gyda Chwmni Opera Cenedlaethol Cymru yn canu rhan Beppe yn I Pagliacci; dirprwyo Nemorino yn L'elisir d'amore gydag Opera North a'i début gydag Opéra National de Lorraine fel Kudryas yn Katya Kabanova. Mae ei rolau arall yn cynnwys Carlos mewn recordiad o Le Duc d'Albe gyda'r Hallé Orchestra, dan faton Syr Mark Elder ar gyfer Opera Rara; Tamino yn The Magic Flute; Ferrando yn Cosi fan tutte; Male Chorus yn The Rape of Lucretia a Bill yng ngwaith Jonathan Dove, Flight ar gyfer Coleg Brenhinol Cerdd a Drama Cymru, Caerdydd.
Mae ei ymrwymiadau y tymor yma yn cynnwys Oronte yn Alcina ar gyfer Opera National de Lorraine. Y tymor diwethaf, gwraeth ei debut fel Don Ottavio yn Don Giovanni gyda Garsington Opera a bu hefyd yn perfformio rhannau Kudrjash yn Kátya Kabanová gyda Scottish Opera a 2nd Priest a 1st Armed Man yn Die Zauberflöte gyda Festival d'Aix en Provence a Dutch National Opera.
Mae Trystan wedi ennill nifer o wobrau, gan gynnwys yr Ail Wobr yng Nghystadleuaeth Fawreddog Opera Paris yn Théâtre des Champs-Élysées ym Mharis. Yn 2012, cafodd Trystan ei enwi fel 'Llais i Gymru' gan Decca Records wedi iddyn nhw wrando ar dros 600 o gantorion mewn cyfres a ddarlledwyd ar S4C. Mae hefyd yn un o'r cyntaf i dderbyn Gwobr Astudio gan Ymddiriedolaeth Bryn Terfel. Mae wedi ennill nifer o wobrau yn cynnwys Gwobr Ian Stoutzker 2014, a ddyfernir yn flynyddol i gerddor mwyaf rhagorol Coleg Brenhinol Cerdd a Drama Cymru, Bruce Millar Gulliver Singing Prize 2014, Ysgoloriaeth Tywysog Cymru yn y Coleg yn 2013, Gwobr Canwr Ifanc y Flwyddyn Dunraven yn 2013, Gwobr Canwr Cymreig Ifanc MOCSA 2012, Gwobr Sybil Tutton 2012 ac Ysgoloriaeth W. Towyn Roberts yn yr Eisteddfod Genedlaethol yn 2011. Yn Eisteddfod Genedlaethol 2009 enillodd Wobr Goffa Osborne Roberts, Ysgoloriaeth Côr Meibion Cymry Llundain ac Ysgoloriaeth David Lloyd a Jean Skidmore i'r tenor mwyaf addawol yn yr Eisteddfod.
Mae galw mawr am Trystan fel artist cyngerdd. Mae ei uchafbwyntiau cyngerdd hyd heddiw yn cynnwys ei début ym Mhroms y BBC, yn noson olaf y Proms fel unawdydd yng ngwaith Vaughan Williams, 'Serenade to Music', dan faton Sakari Oramo; cyngerdd yng Ngŵyl y Gelli gyda Syr Bryn Terfel; perfformio yn 'Brynfest' yn y Southbank Centre yn Llundain; rhannau Shepherd a Melot mewn perfformiad cyngerdd o Act 3 Tristan & Isolde gyda'r Royal Liverpool Philharmonic Orchestra dan faton Vasily Petrenko; datganiadau yn St Martin in the Fields a Gŵyl Gerdd Caerdydd; Huawei Winter Concert 2017 gyda Katherine Jenkins a'r London Philharmonic Orchestra yn y Royal Festival Hall, Llundain a Requiem Mozart gyda'r Orchestre Prométhée yng Ngŵyl Lacoste.
Rhyddhawyd albwm gyntaf Trystan ar label SAIN yn 2015. Mae Trystan yn ymddangos fel unawdydd gyda'r Royal Philharmonic Orchestra ar Albwm Classic FM, 'Nation's Favourite Carols', 2017.